Теменужка Петкова: Оптимист съм за "Белене", големи компании искат да са стратегически инвеститори
Стремим се да запазим стратегическото място на България на газовата карта на Европа, допълни тя (ВИДЕО)
3156 | 5 окт. 2019 | 19:58
"Договорите с американските централи са дългосрочни и са за изкупуване на електрическа енергия. Пълната либерализация на пазара значи повече конкуренция и по-ниски цени", обясни министърът на енергетиката
"Спазихме изцяло европейското законодателство в областта на обществените поръчки. Имаше прозрачна процедура. Наложи се да бъде забавен процеса заради обжалване и на двата консорциума. Преди 2 седмици бе подписан договора с "Аркад" и консорциума му. Предвидена е реализация на проекта до 150 дни за първите 38 км., поставили сме своите изисквания за максимална мобилизация и съкращаване на работния процес", с тези думи започна участието си в предаването "Офанзива с Любо Огнянов" по Канал 3 министърът на енергетиката Теменужка Петкова.
"Благодаря на всички, които подкрепиха промяната в закона. Проектите в природния газ се развиват динамично, не може да стоим, трябва да рискуваме, за да не се окажем заобиколени от всички проекти, които се развиват около нас. Работим България да запази мястото си в газовата карта на Европа, изграждаме интерконектора с Гърция, разширяваме газопреносната инфраструктура, "Булгартрансгаз" ще участва на терминала за втечнен природен газ в Александруполис, ще имаме възможност за доставка на природен газ по различни маршрути. Ако Русия спре да подава газ, ще се освободи място и ще направим търг, пак ще можем да черпим изгоди", уверява тя.
"Оптимист съм за "Белене". Стратегически инвеститор искат да са Росатом, Фраматом, General electric и други водещи компании. Каквото предвижда решението на парламента, това можем да предложим на инвеститорите. Удължаваме срока на експлоатация на 6-ти блок с 10 години за първи път. Техния полезен живот може да е удължен с още 30 години. Всички стрес тестове показват, че работи при най-високите стандарти", допълни Теменужка Петкова.
"Договорите с американските централи са дългосрочни и са за изкупуване на електрическа енергия. Миналата година платихме 364 млн., за да може централата ТЕЦ Марица Изток-2 да работи една година. Цената на електрическата енергия се определя от два компонента – енергийният и цената "задължение към обществото". В нея се включват всички разходи на обществото към производството на електрическа енергия, която ползва преференция, както и разходите от договорите с американските компании. Пълната либерализация на пазара значи повече конкуренция и по-ниски цени", завърши министърът на енергетиката Теменужка Петкова.